CELEX: 62007CJ0443
Language: hu
Date: 2008-12-22
Title: A Bíróság (második tanács) 2008. december 22-i ítélete. # Isabel Clara Centeno Mediavilla és társai kontra az Európai Közösségek Bizottsága. # Fellebbezés - Személyzeti szabályzat - A 2004. május 1-je után felvett tisztviselők besorolására vonatkozó, XIII. melléklet 12. cikkének (3) bekezdése elleni jogellenességi kifogás - A személyzeti szabályzati bizottsággal folytatott konzultáció - A szerzett jogok és az egyenlő bánásmód elve megsértésének hiánya. # C-443/07 P. sz. ügy

A BÍRÓSÁG ÍTÉLETE (második tanács)
      2008. december 22.
      C‑443/07. P. sz. ügy
      Isabel Clara Centeno Mediavilla és társai
      kontra
      az Európai Közösségek Bizottsága
      „Fellebbezés – Személyzeti szabályzat – A 2004. május 1 je után felvett tisztviselők besorolására vonatkozó XIII. melléklet 12. cikkének (3) bekezdése elleni jogellenességi
         kifogás – A személyzeti szabályzati bizottsággal folytatott konzultáció – A szerzett jogok és az egyenlő bánásmód elve megsértésének hiánya”
      
      Tárgy : Az Európai Közösségek Elsőfokú Bírósága T 58/05. sz., Centeno Mediavilla és társai kontra Bizottság ügyben 2007. július 11
         én hozott ítélete (EBHT 2007., II 2523. o.) ellen benyújtott, ezen ítélet hatályon kívül helyezése iránti fellebbezés.
      
      Határozat : A Bíróság a fellebbezést elutasítja.
      
      Összefoglaló
      1.        Tisztviselők – Személyzeti szabályzat – A személyzeti szabályzat módosításáról szóló rendelet – Előkészítő eljárás – A személyzeti
            szabályzati bizottsággal folytatott konzultáció
      (EK 283. cikk; személyzeti szabályzat, 10. cikk, (2) bekezdés; XIII. melléklet, 12. cikk, (3) bekezdés)
      2.        Tisztviselők – Felvétel – Besorolási fokozatba történő kinevezés – Új előmeneteli rendszer bevezetése a 723/2004 rendelettel
            – A besorolásra vonatkozó átmeneti rendelkezések
      (Személyzeti szabályzat, 3. cikk és 31. cikk; XIII. melléklet, 12. cikk, (3) bekezdés; 723/2004 tanácsi rendelet)
      3.        Tisztviselők – Felvétel – Besorolási fokozatba történő kinevezés – Új előmeneteli rendszer bevezetése a 723/2004 rendelettel
            – A besorolásra vonatkozó átmeneti rendelkezések
      (Személyzeti szabályzat, XIII. melléklet, 12. cikk, (3) bekezdés; 723/2004 tanácsi rendelet)
      4.        Tisztviselők – Felvétel – Besorolási fokozatba történő kinevezés – Új előmeneteli rendszer bevezetése a 723/2004 rendelettel
            – A besorolásra vonatkozó átmeneti rendelkezések
      (Személyzeti szabályzat, XIII. melléklet, 12. cikk, (3) bekezdés; 723/2004 tanácsi rendelet)
      1.        A személyzeti szabályzat 10. cikkét – amely olyan személyzeti szabályzati bizottság létrehozásáról rendelkezik, amellyel a
         személyzeti szabályzat felülvizsgálatára irányuló bármely javaslattal kapcsolatban konzultálni kell, és amely e felülvizsgálat
         keretében javaslatokat fogalmazhat meg – nyilvánvalóan nem lehet megszorítóan értelmezni. A Bizottság az érintett szabályozás
         rendelkezéseinek Tanács általi elfogadását megelőzően köteles újból egyeztetni a személyzeti szabályzati bizottsággal, ha
         a személyzeti szabályzat javaslatának módosítása a javaslat tartalmát érdemben érinti, e kötelezettség azonban a részletkérdéseket
         érintő és mérsékelt hatású módosításokra nem vonatkozik. A módosítások érdemi jellegét a módosítás céljának és a módosított
         rendelkezésnek a szöveg egészén belül elfoglalt helye szempontjából kell megítélni, nem pedig az érintett személyek helyzetére
         gyakorolt egyéni következmények szempontjából.
      
      E tekintetben a közösségi jogalkotó által az előmeneteli rendszeren 2004. május 1 jén végrehajtott reform keretében az eredetileg
         tervezett A*7 besorolási fokozat átváltoztatása A*6 besorolási fokozatra a személyzeti szabályzat XIII. melléklete 12. cikkének
         (3) bekezdésévé vált rendelkezésben nem lényeges elem, hanem a reform járulékos eleme, amely illeszkedik a rendszer egészébe
         és az előmenetel fejlesztésének átfogó szemléletébe. Ez a módosítás nem igényelt a személyzeti szabályzati bizottsággal való
         újabb egyeztetést, mivel nem tér el érdemben attól a szövegtől, amelyet a személyzeti szabályzati bizottság elé terjesztettek,
         amely bizottság véleményt nyilváníthatott arról, hogy a felvételi besorolási fokozat tekintetében előfordulhat eltérés a reform
         hatálybalépése előtt lezajlott versenyvizsgák sikeres pályázói között aszerint, hogy őket ezen időpontot megelőzően vagy azt
         követően veszik fel.
      
      2.        A versenyvizsgák alkalmassági listára felvett sikeres pályázóit e minőségükben semmiféle, a kinevezéshez való szerzett jog
         nem illeti meg, felvételük csupán lehetőség, besorolásuk pedig a kinevezésüknek van alárendelve, amelyet a kinevezésre jogosult
         hatóságnak van joga kezdeményezni. Ebből következik, hogy a versenyvizsgák sikeres pályázói, akiket 2004. május 1 je, vagyis
         a tisztviselők személyzeti szabályzatát és az egyéb alkalmazottakra vonatkozó alkalmazási feltételeket módosító 723/2004 rendelet
         hatálybalépése előtt vettek alkalmassági listára, de ezen időpontot követően neveztek ki próbaidős tisztviselővé, semmiféle
         szerzett jogra nem hivatkozhatnak annak érdekében, hogy az e rendeletben előírt új besorolási szempontok alkalmazása helyett
         a versenyvizsga kiírásban szereplő besorolási fokozat tiszteletben tartását kérjék, mivel a bizonyos felvételi feltételek
         tiszteletben tartásához való jogot kiváltó tényállás nem valósult meg az említett rendelet hatálybalépéséig. E megállapítások
         érvényesek azokra is, akiket 2004. május 1 je előtt vettek fel próbaidős tisztviselőként, azonban kinevezésükre csak ezen
         időpont után került sor.
      
      Noha a versenyvizsga sikeres pályázójának kinevezése esetén a személyzeti szabályzat 31. cikkének (1) bekezdése alapján főszabály
         szerint joga van a versenyvizsga kiírásban szereplő besorolási fokozathoz, e rendelkezés kizárólag a fennálló jogra tekintettel
         alkalmazható, mivel a kinevezésre jogosult hatóságot nem kötelezheti arra, hogy a jogalkotó által módosított személyzeti szabályzattal
         összhangban nem álló, ebből következően jogellenes határozatot hozzon. A személyzeti szabályzat XIII. melléklete 12. cikkének
         (3) bekezdése, mint átmeneti jellegű speciális rendelkezés, eltérhet a személyzeti szabályzat 31. cikkében előírt, a tisztviselők
         meghatározott csoportjára alkalmazandó általános jellegű szabálytól.
      
      3.        A jogalkotó a személyzeti szabályzat XIII. melléklete 12. cikke (3) bekezdésének elfogadásával, amely az ugyanazon versenyvizsgán
         sikeres, a 2004. május 1 jét, vagyis a tisztviselők személyzeti szabályzatát és az egyéb alkalmazottakra vonatkozó alkalmazási
         feltételeket módosító 723/2004 rendelettel végrehajtott reform hatálybalépését megelőzően, illetve azt követően felvett pályázók
         közötti bánásmódbeli eltérést eredményezte, nem sértette meg az egyenlő bánásmód elvét, mivel az eltérő bánásmód nem ugyanazon
         csoportba tartozó tisztviselők tekintetében valósult meg. A 2004. május 1 je után felvett tisztviselők ugyanis nincsenek ugyanabban
         a jogi helyzetben, mint az e dátumot megelőzően felvett tisztviselők, mivel a reform hatálybalépésekor a már felvett tisztviselőktől
         eltérően az ő felvételükre csupán lehetőség volt. Az ilyen eltérő bánásmód ráadásul a közösségi jogalkotó szándékától független
         objektív körülményen alapszik, vagyis azon, hogy a kinevezésre jogosult hatóság a felvétel időpontját mikorra teszi. Másfelől
         a közösségi jogalkotó a személyzeti szabályzat új rendszerének fokozatos bevezetése keretében a tisztviselők különböző csoportjai
         érdekeinek mérlegelésével jogszerűen dönthetett úgy, hogy a fellebbezők különleges helyzetében lévő személyek felvétele az
         új rendszer szerint fog történni, kedvezőbb bánásmódot biztosítva számukra, mint ami a 2004. május 1 je után lefolytatott
         versenyvizsgák sikeres pályázóira vonatkozik.
      
      A személyzeti szabályzat XIII. melléklete 12. cikkének (3) bekezdésében szereplő besorolási szempontok nem jelentenek koron
         alapuló hátrányos megkülönböztetést sem, mivel azoktól nyilvánvalóan idegen a szóban forgó versenyvizsgák sikeres pályázói
         korának bármiféle figyelembevétele, ráadásul e szempontok az A kategóriára vonatkozóan különbséget tesznek a kezdő A*5 (korábbi
         A 8 besorolási fokozat) és a magasabb A*6 (korábbi A 7/A 6 besorolási fokozat) besorolási fokozatok között.
      
      4.        A versenyvizsgák sikeres pályázói, akiket 2004. május 1 je, vagyis a tisztviselők személyzeti szabályzatát és az egyéb alkalmazottakra
         vonatkozó alkalmazási feltételeket módosító 723/2004 rendelet hatálybalépése előtt vettek alkalmassági listára, de ezen időpontot
         követően neveztek ki próbaidős tisztviselővé, a vitatott határozatok alapjául szolgáló jogi aktus jogszerűségének vitatása
         céljából nem hivatkozhatnak az adminisztrációtól a kinevezésük előtt kapott, a versenyvizsga kiírásban szereplő szempontok
         szerinti besorolásra vonatkozó tájékoztatásra, amely mindazonáltal tartalmazott a személyzeti szabályzat új rendelkezései
         alapján történő besorolás lehetőségére való utalást is. Ugyanis, még ha úgy tekintjük is e tájékoztatást, mint az adminisztrációtól
         származó pontos ígéretet, amely alkalmas arra, hogy jogos bizalmat ébresszen a címzettekben, az érintettek akkor sem hivatkozhatnának
         a bizalomvédelem elvére valamely új rendelkezés alkalmazásával szemben, főleg olyan területen nem, ahol a jogalkotó széles
         mérlegelési jogkörrel rendelkezik. A közigazgatási aktusok nem korlátozhatják a jogalkotó mozgásterét, és nem is szolgálhatnak
         a jogszerűség olyan mércéjeként, amelyhez a jogalkotónak alkalmazkodnia kell.